อุทยานแห่งชาติดอยสุเทพ-ปุย ประกาศปิดแหล่งท่องเที่ยวและพักแรมบริเวณสวนสนเป็นการชั่วคราว หลังเกิดพายุฤดูร้อน
อุทยานแห่งชาติดอยสุเทพ-ปุย ประกาศปิดแหล่งท่องเที่ยวและพักแรมบริเวณสวนสนเป็นการชั่วคราว หลังเกิดพายุฤดูร้อน ส่งผลให้บ้านพักรองรับนักท่องเที่ยวได้รับความเสียหาย                         นายวุฒิชัย โสมวิภาต หัวหน้าอุทยานแห่งชาติดอยสุเทพ-ปุย กล่าวว่า อุทยานแห่งชาติดอยสุเทพ-ปุย ได้ประกาศปิดแหล่งท่องเที่ยวและพักแรมในเขตอุทยานแห่งชาติดอยสุเทพ-ปุย เฉพาะบ้านพักนักท่องเที่ยว (สวนสน) เป็นการชั่วคราว ตั้งแต่วันที่ 20 – 24 มีนาคม เพื่อปรับปรุงซ่อมแซมบ้านพักและปรับภูมิทัศน์ให้สามารถรองรับนักท่องเที่ยวที่จะมาใช้บริการได้ หลังจากเมื่อวันที่ 18 มีนาคมเกิดพายุฤดูร้อน มีฝนฟ้าตกหนัก ลมกระโชกแรง และมีลูกเห็บตก ทำให้บ้านพักนักท่องเที่ยวโซนบ้านพักสวนสนได้รับความเสียหาย ไม่สามารถรองรับนักท่องเที่ยวที่จะมาใช้บริการได้ สำหรับนักท่องเที่ยวที่ได้จองห้องพักไว้แล้ว สามารถติดต่อเข้าพักได้ที่โทรศัพท์ที่ทำการ อช.ดอยสุเทพ-ปุย โทรศัพท์ 053-210-244